上官昭容书楼歌
唐·吕温

汉家婕妤唐昭容，工诗能赋千载同。自言才艺是天真，不服丈夫胜妇人。歌阑舞罢闲无事，纵恣优游弄文字。玉楼宝架中天居，缄奇秘异万卷馀。水精编帙录钿轴，云母捣纸黄金书。风吹花露清旭时，绮窗高挂红绡帷。香囊盛烟绣结络，翠羽拂案青琉璃。吟披啸卷终无已，皎皎渊机破研理。词萦彩翰紫鸾回，思耿寥天碧云起。碧云起，心悠哉。境深转苦坐自摧，金梯珠履声一断。瑶阶日夜生青苔，青苔秘空关。曾比群玉山，神仙杳何许。遗逸满人间，君不见洛阳南市卖书肆。有人买得研神记，纸上香多蠹不成。昭容题处犹分明，令人惆怅难为情。